钦定古今图书集成/明伦汇编/官常典/第627卷 > 陈易
## 钦定古今图书集成/明伦汇编/官常典/第627卷 > 陈易

按《苏州府志》：“易字一元，常熟人。领乡荐，授建昌府推
官。其父有书名，居官一览，易遵行之。民有胡万八者，
以怨杀其叔，事秘久不决，易廉得之。胡托其亲官清
要者请免，易执不从。广昌获劫盗，诬引五十馀人，郡
将锻成，皆扺死。易行县，察其冤，辩于上官，破械纵之
去。建昌岁仍旱，民失业，聚为盗。易遣人入贼中，以色”
线缝其衣。盗潜入城，验其衣，辄得之。盗惊以为神。易
言于上官曰：“盗之弗靖，困于岁也。使民得食，则乱可
弭矣。”于是请行属邑，发仓以赈，民多全活，盗皆散去易母老，手制纺织具，遣官中家人治布衣资费。郡守
闻而贤之，以为内法。迁黄州府同知。莅事宽明，使人
得以其情自实，得隐丁无算。清浪卫以总司命致礼
币，与文来劳，易受其文而归币。邻郡有剧盗，宪司委
易招之，盗闻其治行，弃仗来降。广昌有虎患，易移文
于神，逐虎焚其穴。举火之夕，雪深三尺，虎遁去。尝述
职于朝，吏部尚书王恕迎谓之曰：“若非为建昌而有
清节者乎？”第其治为诸郡首，将擢用之，易以母老，力
请致仕。易性孝，母病思肉不能进，易感之，终身不御
肉。母爱幼弟，易推田庐以授之。年七十卒。有《柘庵集》。